钦定古今图书集成/理学汇编/文学典/第129卷 > 《郡斋雨中与诸文士䜩集》前人
## 钦定古今图书集成/理学汇编/文学典/第129卷 > 《郡斋雨中与诸文士䜩集》前人

兵卫森画戟，宴寝凝清香。海上风雨至，逍遥池阁凉。
烦痾近消散，嘉宾复满堂。自惭居处崇，未睹斯民康。
理会是非遣，性达形迹忘。鲜肥属时禁，蔬果幸见尝。
俯饮一杯酒，仰聆《金》玉章。神欢体自轻，意欲凌风翔。
吴中盛文史，群彦今汪洋。方知大藩地，岂曰财赋疆。